Ľ. Vážny, minister dopravy, pôšt a telekomunikácií SR: (2009-06-24):
Čo sa týka dodatkov k R1. Ja nemusím informovať, pretože po schválení dodatku vládou bol iba jeden dodatok na R1, po schválení tohto dodatku vládou Slovenskej republiky bola uverejnená na webovej stránke vlády Slovenskej republiky. Čiže každý občan Slovenskej republiky, nielen poslanci Národnej rady majú možnosť sa komplexne oboznámiť s celým znením koncesnej zmluvy a komplexne oboznámiť aj s dodatkom, ktorý bol uzatvorený. Takže tú informáciu poskytujem takú, že nech sa páči, hocikto si to môže pozrieť. Samozrejme, že spejeme k dodatku č. 2 a samozrejme, že budeme zrejme musieť zohľadniť súčasnú situáciu na bankových trhoch, ktorá sa prejaví v úrokovej miere. Zatiaľ ešte stále rokujeme a že dôjde k určitému nárastu, ale podarilo sa nám zakomponovať, zatiaľ ešte to nechcem uzatvoriť, systém refinancovania, keď si finančné trhy sadnú, tak môžeme donútiť koncesionára, aby refinancoval a aby znížil úrokové sadzby, ktoré sú teraz neúmerne vysoké. Ale zas len chceme tieto PPP projekty, chceme diaľnice, chceme, aby sme mali stimul na to, aby mohol byť rast hospodárstva, aby sem mohla vojsť pri R1 napríklad 1 miliarda eur investičných nákladov a cca 1500 nových zamestnaneckých miest. Ak to chceme, tak to urobme. Ak to nechceme, nemám problém, zastavme to a poďme to stavať nejako inak, ale, samozrejme, to bude všetko neskôr a drahšie. Fondy Európskej únie. Musíme si povedať pravdu. Operačný program doprava má 3,8 miliardy eur, z toho je na rýchlostné cesty a cesty 1. triedy cca 0,8 miliardy eur. Len táto cesta, o ktorej hovoríme, tá R1 stojí cca 0,9 miliardy eur. To znamená, len tá jedna cesta zoberie celý operačný program doprava, ktorý je vyčlenený na rýchlostné cesty. Aby sme si nestavali ilúzie, že eurofondy nám zahoja všetko. Áno, eurofondy sú pre nás najlacnejšie, chceme ich čo najskôr využiť a aj ich využívame čo najskôr a sú pre nás číslo jeden. Keď to môžem povedať, poradie pre nás najlacnejšie a najlepšie sú eurofondy, ako druhý v poradí je štátna dotácia alebo účasť štátu čistá bez eurofondov alebo úvery v Národnej diaľničnej spoločnosti, ktorá úverovú kapacitu má už vyčerpanú predchádzajúcou vládou a až na treťom mieste možno sú PPP projekty, pretože robia výstavbu aj prevádzku a údržbu a samozrejme, že keď je v tom zakomponovaná aj tá prevádzka a údržba, tak sú o niečo drahšie. Ale eurofondy nie sú všeliek, pretože my chceme na Slovensku postaviť rýchlejšie a viac, a preto sme pristúpili k PPP forme. To znamená, zjednodušene 0,9 miliardy eur máme v eurofondoch na všetky rýchlostné cesty a cesty I. triedy a máme v tom rôzne obchvaty miest, ktoré sú nevyhnutné. Máme v tom aj rýchlostnú cestu Žarnovica – Šášovské Podhradie, ktorá je takisto nevyhnutná. Čiže už teraz je vyčerpaná kapacita európskych fondov na rýchlostné cesty a cesty I. triedy, nie ešte keby sme tam vsunuli túto cestu. Ale možno, že ju budeme musieť vsunúť a odsunúť niektoré stavby ďalej, keď nevyjde PPP systém. To isté je v diaľniciach. V diaľniciach je na výstavbu diaľnic niečo vyše 1 miliarda eur a jednoducho potreba Slovenska zrýchliť, nielen tá 1 miliarda, ktorá je už dávno vyčerpaná alebo pripravená na rozdelenie, ale my cez PPP projekty chceme do toho systému naliať ďalšie 4,5 miliardy eur okrem tej 1 miliardy. A to je tá potreba Slovenska. Čiže je to veľmi, veľmi veľký rozdiel, takže neberme to tak, že my nevyužívame eurofondy. Naopak, keď nevyjde systém PPP, tak budeme musieť z eurofondov  vyhodiť niektoré stavby a dať ich naspäť pod čiaru a na čiaru naskočia tie stavby, ktoré sme riešili cez PPP. Ale dúfam, že k tomu nedôjde, pretože Slovensko potrebuje využiť všetky tri nástroje, ktoré sú eurofondy ako prvý a najlepší zdroj financovania, štátny rozpočet ako druhý a PPP ako tretí. Ale keď ich neurobíme súčasne, nedobehneme tú dieru, ktorá tu nastala vo výstavbe diaľnic  a rýchlostných ciest, pretože sa naozaj kontinuálne nepokračovalo a Slovensko bude naozaj krajinou stojacich áut, a nie pohybujúcich sa áut a prosperujúcej ekonomiky. Toľko k tomu. Ďakujem. Prepáčte, len doložku ste hovorili ešte, pán poslanec. Doložka je preto taká, pretože zákon nerieši PPP projekt, zákon rieši zákonnú zmenu. Čiže tá zmena v zákone nebude mať naozaj vplyv na verejný rozpočet. Samozrejme, tá zmena by mohla napomôcť uzavretie PPP projektov a tie majú vplyv na štátny rozpočet, takže sa 30 rokov splácajú, ale ja to tam jednoducho nemôžem dať, pretože zákon rieši niečo absolútne iné. Ďakujem.